《陪王老师鸣山宴集得地字》
明代·李之世

云壑郁芊绵，瑶林耸苍翠。冠盖盛遨游，良辰惬胜地。

岩际张华盛，花前驱小队。鸟啼山籁寂，鹤舞松阴碎。

轻霞槛外浮，落蕊杯中坠。閒听单父琴，暂辍东山妓。

相看倒接䍦，宛似习池醉。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。